**Fiosrachadh mu Phrìobhaideachd – Fiosrachadh Co-cheangailte ri Sgeamaichean Maoineachaidh**

Tha e mar uallach air Bòrd na Gàidhlig a’ Ghàidhlig a chur air adhart agus suidheachadh a’ chànain a thoirt air adhart, agus gus cuideachadh leis an dà amas sin bidh e a’ ruith grunn sgeamaichean maoineachaidh.

Bidh Bòrd na Gàidhlig a’ buileachadh chùmhnantan air daoine fa leth agus air buidhnean gus cinn-uidhe ro-innleachdail shònraichte a choileanadh, agus bidh e a’ toirt maoineachadh do dh’iomairtean ann an co-bhuinn ri buidhnean eile. Bidh Bòrd na Gàidhlig cuideachd a’ toirt maoineachadh do bhuidhnean poblach a tha a’ dealbh no a’ cur Phlanaichean Gàidhlig an gnìomh.

**Dè am Fiosrachadh a Thèid a Chruinneachadh?**

Anns na foirmichean-iarrtais airson gach sgeama maoineachaidh bithear ag iarraidh an fhiosrachaidh a tha dhìth gus an sgeama a chur an sàs, agus faodaidh cuid den fhiosrachadh a thèid a chruinneachadh a bhith air a mheas mar dhàta pearsanta fon Achd Dìon Dàta (1998) (ADD) agus, bho 25 Cèitean 2018, fon Riaghailt Choitchinn airson Dìon Dàta (RCDD).

**Ciamar a Nì Bòrd na Gàidhlig Feum den Fhiosrachadh agam?**

Tha fiosrachadh a dhìth air Bòrd na Gàidhlig gus gach sgeama maoineachaidh a chur an sàs gu ceart. Cuiridh e am fiosrachadh a bheir sibh seachad gu feum gus co-dhùnadh a dhèanamh mun iarrtas; agus airson luchd-iarrtais a gheibh maoineachadh, nì Bòrd na Gàidhlig feum den fhiosrachadh gus am maoineachadh a thoirt seachad a rèir cumhachan is cùmhnantan a’ chùmhnaint. Cuideachd, feumaidh Bòrd na Gàidhlig na dleastanasan laghail aige a choileanadh a thaobh a bhith cumail chunntasan ceart agus a bhith dèanamh sgrùdadh air an airgead phoblach a bheir e seachad. Thèid fiosrachadh, a bheirear seachad san fhoirm-iarrtais agus a thèid a chruinneachadh rè ùine a’ chùmhnaint, a chleachdadh airson an adhbhair sin.

Mura toir sibh am fiosrachadh a tha dhìth seachad, cha bhi e coltach gun urrainn do Bhòrd na Gàidhlig breithneachadh a dhèanamh air an iarrtas agaibh airson maoineachaidh. Ma tha sibh airson bruidhinn rinn mu dheidhinn seo, feuch gun cleachd sibh am fiosrachadh conaltraidh gu h-ìosal gus fios a chur thugainn sa chiad dol a-mach.

Mar phàirt den dleastanas aig Bòrd na Gàidhlig gus an cànan a chur air adhart, dh’fhaodte gun tèid feum a dhèanamh de chuid den fhiosrachadh a bheir sibh seachad airson follaiseachd is sanasachd a dhèanamh air sgeamaichean agus gus sealltainn mar a dh’fhaodas buidhnean is daoine eile pàirt a ghabhail sna sgeamaichean. Cuideachd, dh’fhaodadh gun cruinnich Bòrd na Gàidhlig fiosrachadh a bharrachd airson adhbharan follaiseachd is sanasachd nuair a tha an cùmhnant ga lìbhrigeadh, mar eisimpleir, dealbhan-camara. Iarraidh sinn cead bhuaibh mus cleachd sinn fiosrachadh airson an adhbhair seo.

Cha bhi Bòrd na Gàidhlig a’ toirt fiosrachadh seachad do dhaoine no buidhnean eile gu h-àbhaisteach, mura feum e sin a dhèanamh gus an cùmhnant maoineachaidh a lìbhrigeadh no gus dleastanasan laghail a choileanadh.

Nuair a tha sibh air cead a thoirt dhuinn, dh’fhaodadh gun cleachd Bòrd na Gàidhlig am fiosrachadh conaltraidh agaibh gus fiosrachadh a chur thugaibh mu sgeamaichean no pròiseactan, coltach ris an fhear a fhuair cuideachadh, anns am faodadh ùidh a bhith aig a’ bhuidhinn agaibh no agaibh fhèin.

**Dè Thachras Nuair Nach Eil am Fiosrachadh agam a Dhìth oirbh Tuilleadh?**

Mar as trice bithear a’ cumail iarrtasan nach robh soirbheachail airson bliadhna bhon cheann-latha air an deach an co-dhùnadh a dhèanamh. Bithear a’ cumail iarrtasan soirbheachail agus am fiosrachadh a thèid a chruinneachadh rè ùine a’ chùmhnaint airson ùine nas fhaide agus thèid an t-iarrtas agus am fiosrachadh sin a chumail airson, aig a’ char as lugha, 6 bliadhna bho dheireadh na bliadhna ionmhais san deach an t-sùim mu dheireadh a phàigheadh mar thaic-airgid.

Bu chòir do luchd-iarrtais cuimhneachadh, nuair a tha sgeama maoineachaidh mar phàirt de sgeama Eòrpach, dh’fhaodte gum feumar clàran-fiosrachaidh a chumail airson ùine gu math nas fhaide airson adhbharan sgrùdaidh, agus cha bhi fios againn daonnan aig an àm a gheibhear iarrtas dè cho fad ’s a dh’fheumar fiosrachadh a chumail mu dheidhinn.

**Fiosrachadh a Bharrachd**

*Na Còraichean Agaibh*

Faodaidh sibh an cead agaibh, airson fiosrachadh pearsanta a chleachdadh air adhbharan follaiseachd is sanasachd, a tharraing air ais aig àm sam bith. Bu chòir dhuibh cuimhneachadh ge-tà, ged a sguireas Bòrd na Gàidhlig de bhith cleachdadh an fhiosrachaidh agaibh air an adhbhar sin sa bhad, cha bhi e daonnan comasach dhuinn am fiosrachadh a thoirt às gach meadhan no raon poblach far a bheil e a’ nochdadh, mar eisimpleir, ma tha e a’ nochdadh ann an stuthan clò-bhuailte. Bu chòir fios a bhith agaibh cuideachd gu bheil a’ chòir gus cead a tharraing air ais dìreach a’ buntainn ri fiosrachadh a tha air a mheas pearsanta. Gu h-àbhaisteach, cha bhi a’ chòir sin a’ buntainn ri fiosrachadh mu dheidhinn bhuidhnean no mòr-bhuidhnean. Faodaidh sibh cuideachd an cead agaibh, airson fiosrachadh pearsanta a chleachdadh airson adhbharan margaidheachd, a tharraing air ais aig àm sam bith.

Tha na còraichean seo agaibh:

1. Cothrom iarraidh sealltainn air an dàta phearsanta agaibh.
2. Iarraidh gun tèid dàta pearsanta a cheartachadh no cur às dha. Dh’fhaodte gum bi cuid a shuidheachaidhean ann far nach urrainn do Bhòrd na Gàidhlig gabhail ri iarrtasan gus fiosrachadh a cheartachadh no cur às dha, mar eisimpleir ma dh’fheumar fiosrachadh a chumail san dreachd thùsail ri linn dhleastanasan laghail. Ma thachras gum bi seo fìor mu iarrtas a chuireas sibh a-steach, thèid mìneachadh dhuibh carson nach urrainn do Bhòrd na Gàidhlig gabhail ris an iarrtas agaibh, agus thèid innse dhuibh cuin a thathar an dùil gun tèid cur às don fhiosrachadh.
3. Cuingealachadh a chur air mar a thèid fiosrachadh a chleachdadh no cur an aghaidh mar a thathar ga chleachdadh.
4. Ann an cuid a shuidheachaidhean, an dàta agaibh fhaotainn is a ghluasad gun bhacadh.

*Gearanan*

Ma bhios sibh mì-thoilichte leis an dòigh san do chleachd Bòrd na Gàidhlig an dàta pearsanta agaibh, tha a’ chòir agaibh gearan a chur gu Coimiseanair an Fhiosrachaidh, a tha riaghladh reachdas dìon dàta air feadh na RA. Gheibhear fiosrachadh conaltraidh air an son aig <https://ico.org.uk/>.

**Fiosrachadh Conaltraidh**

’S e Bòrd na Gàidhlig an Rianadair Dàta airson fiosrachadh a thèid a chruinneachadh is a chleachdadh airson a bhith cur sgeamaichean maoineachaidh an sàs. Làrach-lìn: <http://www.gaidhlig.scot/bord/fundraising/>

Ma tha ceistean agaibh mun fhiosrachadh seo mu phrìobhaideachd, cuiribh fios sa chiad dol a-mach gu:

Ceann nan Seirbheisean Corporra

Bòrd na Gàidhlig

Taigh a’ Ghlinne Mhòir

Rathad na Leacainn

Inbhir Nis IV3 8NW

oifis@gaidhlig.scot

01463 225454